CELEX: 32020D0675
Language: da
Date: 2020-05-15 00:00:00
Title: Kommissionens gennemførelsesafgørelse (EU) 2020/675 af 15. maj 2020 om forslaget til det europæiske borgerinitiativ »Frihed til at dele« (meddelt under nummer C(2020) 3191) (Kun den engelske udgave er autentisk)

20.5.2020   
               
               
                  DA
               
               
                  Den Europæiske Unions Tidende
               
               
                  L 158/5
               
            
         KOMMISSIONENS GENNEMFØRELSESAFGØRELSE (EU) 2020/675
         af 15. maj 2020
         om forslaget til det europæiske borgerinitiativ »Frihed til at dele«
         
            
               (meddelt under nummer C(2020) 3191)
            
         
         (Kun den engelske udgave er autentisk)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2019/788 af 17. april 2019 om det europæiske borgerinitiativ (1), særlig artikel 6, og
         ud fra følgende betragtninger:
         
                     (1)
                  
                  
                     Målene for forslaget til det europæiske borgerinitiativ »Frihed til at dele« er følgende: »At lovliggøre deling — via digitale netværk, til personlig brug og uden tanke på profit — af filer, der indeholder værker og andet materiale, der er beskyttet af ophavsret, beslægtede rettigheder og databaseret, så der skabes balance mellem ophavsmænds og andre rettighedshaveres rettigheder og den universelle ret til videnskab og kultur.«
                  
               
                     (2)
                  
                  
                     Et bilag indeholder yderligere detaljer om emnet, målsætningerne og baggrunden for det foreslåede borgerinitiativ. Initiativet opfordrer navnlig til at ændre EU-reglerne om digitale platforme for indholdsdeling, og der henvises specifikt til Europa-Parlamentets og Rådets direktiv (EU) 2019/790 (2). De foreslåede ændringer vil bestå i at vedtage »en retsakt, der giver fysiske personer, som deler filer via digitale netværk til personlig brug og uden profit for øje, mulighed for at se bort fra ophavsret, beslægtede rettigheder og databaseret«. Initiativets mål er at gøre det muligt for borgerne at »dele filer direkte via peer-to-peer-net, således at de har adgang til videnskab og kultur uden at være genstand for kontrol og profilering«.
                  
               
                     (3)
                  
                  
                     Traktaten om Den Europæiske Union (TEU) styrker unionsborgerskabet og skaber øget demokrati i den måde, hvorpå Unionen fungerer, ved bl.a. at sikre, at alle borgere får ret til at deltage i det demokratiske liv i Unionen via et europæisk borgerinitiativ.
                  
               
                     (4)
                  
                  
                     Derfor bør de procedurer og betingelser, der er nødvendige for fremsættelsen af et borgerinitiativ, være klare, enkle og brugervenlige samt stå i et rimeligt forhold til borgerinitiativets art for at fremme borgernes deltagelse og gøre Unionen mere åben for deres medvirken.
                  
               
                     (5)
                  
                  
                     I det foreslåede initiativ opfordres der til ændring af EU-reglerne om digitale platforme for indholdsdeling, og der henvises specifikt til Europa-Parlamentets og Rådets direktiv (EU) 2019/790 om ophavsret og beslægtede rettigheder på det digitale indre marked, som er baseret på artikel 53, stk. 1, artikel 62 og artikel 114 i traktaten om Den Europæiske Unions funktionsmåde (TEUF).
                  
               
                     (6)
                  
                  
                     Der kan med henblik på gennemførelsen af traktaterne vedtages EU-retsakter om samordning af medlemsstaternes love og administrative bestemmelser om adgang til at optage og udøve selvstændig erhvervsvirksomhed på grundlag af artikel 53, stk. 1, i TEUF. Ifølge artikel 62 i TEUF finder dette retsgrundlag også anvendelse på anliggender vedrørende fri udveksling af tjenesteydelser som fastsat i artikel 56-61 i TEUF.
                  
               
                     (7)
                  
                  
                     Til gennemførelse af traktaterne kan der vedtages EU-retsakter i henhold til artikel 114 i traktaten om Den Europæiske Unions funktionsmåde med henblik på indbyrdes tilnærmelse af medlemsstaternes love og administrative bestemmelser, der vedrører det indre markeds oprettelse og funktion.
                  
               
                     (8)
                  
                  
                     Med henblik på artikel 53, stk. 1, artikel 62 og artikel 114 i TEUF er det åbenbart, at ingen af delene i forslaget til borgerinitiativ falder uden for Kommissionens beføjelse til at fremsætte et forslag til EU-retsakt til gennemførelse af traktaterne, jf. artikel 6, stk. 3, litra c), i forordning (EU) 2019/788.
                  
               
                     (9)
                  
                  
                     Initiativtagergruppen er blevet oprettet, og der er udpeget kontaktpersoner i overensstemmelse med forordningens artikel 5, stk. 1-3, ligesom der i henhold til artikel 5, stk. 7, er oprettet en retlig enhed med henblik på forvaltning af initiativet.
                  
               
                     (10)
                  
                  
                     Forslaget til initiativ er ikke utilstedeligt, uunderbygget eller af chikanøs karakter og heller ikke åbenbart i strid med Unionens værdier som fastsat i artikel 2 i traktaten om Den Europæiske Union og med de rettigheder, der er nedfældet i Den Europæiske Unions charter om grundlæggende rettigheder.
                  
               
                     (11)
                  
                  
                     Forslaget til borgerinitiativ »Frihed til at dele« bør derfor registreres —
                  
               VEDTAGET DENNE AFGØRELSE:
         
            Artikel 1
            Forslaget til det europæiske borgerinitiativ »Frihed til at dele« registreres.
         
         
            Artikel 2
            Denne afgørelse er rettet til initiativtagergruppen for borgerinitiativet »Frihed til at dele«, som repræsenteres ved Marco Ciurcina og Roberto Galtieri, der fungerer som kontaktpersoner.
         
         
            Udfærdiget i Bruxelles, den 15. maj 2020.
            
               
                  På Kommissionens vegne
               
               Věra JOUROVÁ
               
                  Næstformand
               
            
         
         
            (1)  EUT L 130 af 17.5.2019, s. 55.
         
            (2)  Europa-Parlamentets og Rådets direktiv (EU) 2019/790 af 17. april 2019 om ophavsret og beslægtede rettigheder på det digitale indre marked og om ændring af direktiv 96/9/EF og 2001/29/EF (EUT L 130 af 17.5.2019, s. 92)